Temeljem članka 15. stavak 2. Zakona o javnoj nabavi ("N.N." broj: 120/16.) i članka 36. Statuta Osnovne škole Eugena Kvaternika Rakovica, Školski odbor Osnovne škole Eugena Kvaternika, na svojoj 1. sjednici održanoj dana 20. srpnja 2017. godine donio je

***PRAVILNIK***

**O JEDNOSTAVNOJ NABAVI ROBA, USLUGA I RADOVA**

***PREDMET PRAVILNIKA***

***Članak 1.***

U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava, ovim se Pravilnikom uređuje postupak koji prethodi stvaranju ugovornog odnosa za nabavu robe, radova i/ili usluga, procijenjene vrijednosti do 200.000,00 kuna (bez PDV-a) za nabavu roba i usluga odnosno do 500.000,00 kuna (bez PDV-a) za nabavu radova (u daljnjem tekstu: jednostavna nabava), za koje sukladno Zakonu o javnoj nabavi, ne postoji obveza provedbe postupka javne nabave.

***PRIMJENA PROPISA***

***Članak 2.***

U provedbi postupka nabave jednostavne vrijednosti robe, radova i usluga, osim ovog Pravilnika, obvezno je primjenjivati i druge važeće zakonske i pod zakonske akte, te opće akte i posebne odluke Škole koji se odnose na pojedini predmet nabave u smislu posebnog zakona.

***SPRJEČAVANJE SUKOBA INTERESA***

***Članak 3.***

O sukobu interesa na odgovarajući način primjenjuju se odredbe Zakona o javnoj nabavi (u daljnjem tekstu: Zakon).

***PRIMJENA ELEKTRONIČKIH SREDSTAVA KOMUNIKACIJE***

***Članak 4.***

Prilikom provedbe postupka jednostavne nabave Osnovna škola Eugena Kvaternika Rakovica, obvezna je voditi računa o načelima javne nabave i mogućnosti primjene elektroničkih sredstava komunikacije.

***KATEGORIJE JEDNOSTAVNE NABAVE***

***Članak 5.***

(1) U Osnovnoj školi Eugena Kvaternika Rakovica (u daljnjem tekstu: Škola) jednostavna nabava se provodi za tri kategorije procijenjene vrijednosti i to za iznos koji je:

- manji od 20.000,00 kuna (bez PDV-a),

- jednak ili veći od 20.000,00 kuna (bez PDV-a), a manji od 70.000,00 kuna (bez PDV-a) i

- jednak ili veći od 70.000,00 kuna (bez PDV-a), a manji od 200.000,00 kuna za nabavu roba i usluga odnosno manji od 500.000,00 kuna za nabavu radova.

(2) Postupci jednostavne nabave vrijednosti jednake ili veće od 20.000,00 kuna (bez PDV-a) moraju biti navedeni u Planu nabave.

***PROVODITELJI JEDNOSTAVNE NABAVE***

***Članak 6.***

(1) Jednostavnu nabavu, prema kategorijama iz članka 5. ovog Pravilnika provodi:

- Ravnatelj Škole za iznos koji je manji od 70.000,00 kuna (bez PDV-a),

- Povjerenstvo za provedbu postupka nabave jednostavne vrijednosti (u daljnjem tekstu: Povjerenstvo Škole) za iznos koji je jednak ili veći od 70.000,00 kuna (bez PDV-a).

(2) Povjerenstvo Škole i isti čini minimalno tri (3) člana, od kojih najmanje jedan mora biti predstavnik osnivača imenuje Školski odbor na prijedlog ravnatelja Škole imenovan posebnim rješenjem.

(3) Odlukom o imenovanju Povjerenstva Škole određuju se njegove obveze i ovlasti u pripremi i provedbi postupka jednostavne nabave, a koje se naročito odnose na:

- priprema postupka jednostavne nabave: dogovor oko uvjeta vezanih uz predmet nabave, potrebnog sadržaja dokumentacije/uputa za prikupljanje ponuda, tehničkih specifikacija, ponudbenih troškovnika i ostalih dokumenata vezanih uz predmetnu nabavu,

- provedba postupka jednostavne nabave: slanje Poziva na dostavu ponuda gospodarskim subjektima na dokaziv način, otvaranje pristiglih ponuda, sastavljanje zapisnika o otvaranju, pregledu i ocjena ponuda, rangiranje ponuda sukladno kriteriju za odabir ponuda, prijedlog za odabir najpovoljnije ponude sukladno kriteriju za odabir i uvjetima propisanim dokumentacijom/uputama za prikupljanje ponuda ili poništenje postupka.

(4) U radu Povjerenstva Škole moraju sudjelovati najmanje dva (2) člana od kojih jedan (1) mora imati važeći certifikat za područje javne nabave.

(5) Članovi povjerenstva Škole ne moraju biti djelatnici Škole.

***NAČIN PROVOĐENJA POSTUPKA JEDNOSTAVNE NABAVE PROCIJENJENE VRIJEDNOSTI MANJE OD 20.000,00 KUNA***

***Članak 7.***

(1) Postupak jednostavne nabave procijenjene vrijednosti manje od 20.000,00 kuna (bez PDV-a) provodi ravnatelj Škole izdavanjem narudžbenice ili zaključivanjem ugovora s jednim (1) gospodarskim subjektom, s tim da se takav ugovor može odnositi na cijelu kalendarsku godinu.

(2) Narudžbenica odnosno ugovor iz stavka 1. ovog članka obvezno mora sadržavati:

- naziv, sjedište i OIB dobavljača i naručitelja,

- naziv odnosno vrsta robe, radova i usluga,

- jedinica mjere, količina,

- jedinična cijena,

- ukupna cijena,

- rok i način plaćanja,

- rok za izvršenje odnosno isporuku.

(3) Evidencija o izdanim narudžbenicama i ugovori čuvaju se u računovodstvu škole.

***NAČIN PROVOĐENJA POSTUPKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 20.000,00 KUNA, A MANJE OD 70.000,00 KUNA***

***Članak 8.***

(1) Postupak jednostavne nabave procijenjene vrijednosti jednake ili veće od 20.000,00 kuna (bez PDV-a), a manje od 70.000,00 kuna (bez PDV-a) provodi ravnatelj Škole pozivom za dostavu ponuda od najmanje tri (3) gospodarska subjekta.

(2) Iznimno od stavka 1. ovog članka, a ovisno o prirodi predmeta nabave i razini tržišnog natjecanja te nakon istraživanja tržišta i prikupljanja relevantnih podataka gospodarskih subjekata koji su registrirani za obavljanje određene usluge, izvršenje radova ili isporuku roba, poziv za dostavu ponuda može se uputiti samo jednom (1) gospodarskom subjektu.

(3) Rok za dostavu ponuda mora biti primjeren predmetu nabave i ne smije biti kraći od pet (5) dana od dana upućivanja poziva za dostavu ponuda, osim u slučaju žurne nabave.

***NAČIN PROVOĐENJA POSTUPKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 70.000,00 KUNA, A MANJE OD 200.000,00 KUNA ZA NABAVU ROBA I USLUGA ODNOSNO MANJE OD 500.000,00 KUNA ZA NABAVU RADOVA***

***Članak 9.***

(1) Postupak jednostavne nabave procijenjene vrijednosti jednake ili veće od 70.000,00 kuna (bez PDV-a), a manje od 200.000,00 kuna za nabavu roba i usluga odnosno manje od 500.000,00 kuna za nabavu radova, provodi Povjerenstvo Škole na način da poziv za dostavu ponuda objavi na

internetskim stranicama Škole i/ili se upućuje poziv za dostavu ponuda na najmanje pet (5) adresa gospodarskih subjekata, ovisno o predmetu nabave.

(2) Iznimno od stavka 1. ovog članka, a ovisno o prirodi predmeta nabave i razini tržišnog natjecanja te nakon istraživanja tržišta i prikupljanja relevantnih podataka gospodarskih subjekata koji su registrirani za obavljanje određene usluge, izvršenje radova ili isporuku roba, poziv za dostavu ponuda može se uputiti samo jednom (1) gospodarskom subjektu.

(3) Rok za dostavu ponuda ne smije biti kraći od deset (10) dana od dana upućivanja odnosno objavljivanja poziva za dostavu ponuda.

***SADRŽAJ POZIVA ZA DOSTAVU PONUDA***

***Članak 10.***

(1) Poziv za dostavu ponuda mora biti jasan, razumljiv i nedvojben te izrađen na način da sadrži sve potrebne podatke koji ponuditelju omogućavaju izradu i dostavu ponuda, a naročito mora sadržavati slijedeće podatke:

1. Naziv i sjedište Naručitelja,

2. Opis predmeta nabave i tehničke specifikacije,

3. Procijenjenu vrijednost nabave,

4. Kriterij za odabir ponude,

5. Način plaćanja,

6. Rok i mjesto isporuke robe/izvršenja radova/ pružanja usluge,

7. Rok za dostavu ponuda,

8. Troškovnik,

9. Način dostavljanja ponude,

10. Adresa na koju se ponude dostavljaju te kontakt osoba.

(2) Osim obveznog sadržaja iz stavka 1. ovog članka, a ovisno o prirodi predmeta nabave i razini tržišnog natjecanja, poziv za dostavu ponuda može sadržavati i:

1. Dokaz poslovne sposobnosti,

2. Uvjete financijske sposobnosti,

3. Uvjete tehničke i stručne sposobnosti,

4. Zahtjev za izdavanjem jamstava sukladno odgovarajućim odredbama kojim se uređuje javna nabava

5. Izjava o nekažnjavanju osobe ovlaštene za zastupanje gospodarskog subjekta.

(3) Poziv za dostavu ponuda upućuje se na način koji omogućuje dokazivanje da je isti zaprimljen od strane gospodarskog subjekta (dostavnica, povratnica, izvješće o uspješnom slanju telefaksom, potvrda o slanju elektronske pošte i sl.).

***PRAVNA SPOSOBNOST PONUDITELJA***

***Članak 11.***

(1) Osim podataka iz članka 10. ove Odluke ponuditelj je obvezan dostaviti i dokaze o pravnoj sposobnosti.

(2) Pravnu sposobnost ponuditelj dokazuje izvodom iz sudskog, obrtnog, strukovnog ili drugog odgovarajućeg registra države sjedišta gospodarskog subjekta i to dostavom odgovarajućeg izvoda.

(3) Ukoliko se izvod iz stavka 2. ovog članka ne izdaje u državi sjedišta gospodarskog subjekta, gospodarski subjekt može dostaviti izjavu s ovjerom potpisa kod nadležnog tijela.

(4) Izvod iz stavka 2. odnosno izjava iz stavka 3. ovog članka ne smije biti starija od tri (3) mjeseca računajući od dana slanja/objave poziva na dostavu ponuda.

***KRITERIJ ZA ODABIR PONUDA***

***Članak 12.***

(1) Kriterij za odabir ponuda može biti najniža cijena ili ekonomski najpovoljnija ponuda.

(2) Ukoliko se koristi kriterij ekonomski najpovoljnije ponude, uz kriterij cijene određuje se i drugi kriteriji povezani s predmetom nabave, a kao što su: kvaliteta, tehničke prednosti, estetske i funkcionalne značajke, ekološke značajke, operativni troškovi, kvalifikacije i iskustvo osoblja, rok isporuke ili rok izvršenja, jamstveni rok i drugo.

***PREGLED I OCJENA PONUDA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 20.000,00 KUNA, A MANJE OD 70.000,00 KUNA***

***Članak 13.***

(1) Ravnatelj Škole pregledava i ocjenjuje ponude na temelju uvjeta i zahtjeva iz poziva na dostavu ponude.

(2) Ponude se otvaraju prema redoslijedu zaprimanja, a ako je dostavljena izmjena i/ili dopuna ponude tada se prvo otvara ta izmjena i/ili dopuna ponude te potom osnovna ponuda.

(3) Otvaranje ponuda nije javno.

(4) O postupku otvaranja, pregleda i ocjene ponuda vodi se zapisnik.

(5) Na temelju rezultata pregleda i ocjene ponuda ravnatelj Škole donosi Odluku o odabiru najpovoljnije ponude, prema kriteriju za odabir ponude te je o istoj dužan obavijestiti Školski odbor na njegovoj slijedećoj sjednici.

(6) Za odabir ponude dovoljna je jedna (1) pristigla ponuda koja udovoljava svim traženim uvjetima od strane naručitelja.

***PREGLED I OCJENA PONUDA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 70.000,00 KUNA***

***Članak 14.***

(1) Povjerenstvo Škole pregledava i ocjenjuje ponude na temelju uvjeta i zahtjeva iz poziva na dostavu ponude, a ukoliko je potrebno ponude mogu pregledati i ocijeniti neovisne stručne osobe.

(2) Ponude se otvaraju prema redoslijedu zaprimanja, a ako je dostavljena izmjena i/ili dopuna ponude tada se prvo otvara ta izmjena i/ili dopuna ponude te potom osnovna ponuda.

(3) Otvaranje ponuda nije javno.

(4) O postupku otvaranja, pregleda i ocjene ponuda Povjerenstvo Škole vodi zapisnik.

(5) Na temelju rezultata pregleda i ocjene ponuda, Povjerenstvo Škole predlaže Školskom odboru donošenje Odluke o odabiru najpovoljnije ponude, a prema kriteriju za odabir ponude.

(6) Za odabir ponude dovoljna je jedna (1) pristigla ponuda koja udovoljava svim traženim uvjetima od strane naručitelja.

***SADRŽAJ I NAČIN DOSTAVE ODLUKE***

***Članak 15.***

(1) Odluka o odabiru najpovoljnije ponude sadrži najmanje:

- naziv naručitelja,

- predmet nabave,

- procijenjenu vrijednost nabave,

- naziv ponuditelja čija je ponuda odabrana,

- cijena odabrane ponude,

- razloge isključenja ponuda (ako je primjenjivo).

(2) Odluka o odabiru najpovoljnije ponude dostavlja se istovremeno svim ponuditeljima na dokaziv način (dostavnica, povratnica, izvješće o uspješnom slanju telefaksom, potvrde o primitku elektronske pošte, objavom na internetskim stranicama Škole).

***ZAKLJUČIVANJE PRAVNOG POSLA***

***Članak 16.***

(1) Nakon provedenog postupka jednostavne nabave pravni posao se zaključuje izdavanjem narudžbenice ili sklapanjem ugovora, koje potpisuje ravnatelj Škole.

(2) Jedan primjerak narudžbenice odnosno ugovora dostavlja se odabranom ponuditelju, a jedan primjerak računovodstvu Škole.

(3) Izvršenje narudžbe odnosno ugovora dužna je pratiti osoba koja je inicirala odnosno podnijela zahtjev za nabavu.

***RAZLOZI ISKLJUČENJA PONUDITELJA***

***Članak 17.***

(1) Povjerenstvo je obvezno isključiti ponuditelja iz postupka jednostavne nabave u sljedećim slučajevima:

- ako je gospodarski subjekt ili osoba ovlaštena po zakonu za zastupanje gospodarskog subjekta pravomoćno osuđena za bilo koje od kaznenih djela, odnosno za odgovarajuća kaznena djela prema propisima države gospodarskog subjekta ili države čiji je državljanin osoba ovlaštena po zakonu za zastupanje gospodarskog subjekta, sukladno odgovarajućoj odredbi propisa kojim se uređuje javna nabava,

- ako nije ispunio obvezu plaćanja dospjelih poreznih obveza i obveza za mirovinsko i

zdravstveno osiguranje, osim ako mu prema posebnom zakonu plaćanje tih obveza nije dopušteno ili je odobrena odgoda plaćanja (primjerice u postupku pred stečajne nagodbe) sukladno odgovarajućoj odredbi kojom se uređuje javna nabava.

- ako je dostavio lažne podatke pri dostavi dokumenata sukladno s ovim odjeljkom Pravilnika.

(2) Za potrebe utvrđivanja okolnosti iz stavka 1. alineje 1. ovoga članka gospodarski subjekt u ponudi dostavlja izjavu, koju daje ovlaštena osoba za zastupanje gospodarskog subjekta, a koja ne smije biti starija od tri (3) mjeseca računajući od dana slanja/objave poziva za dostavu ponuda na internetskim stranicama Škole.

(3) Za potrebe utvrđivanja okolnosti iz stavka 1. alineje 2. ovoga članka gospodarski subjekt u ponudi dostavlja potvrdu Porezne uprave o stanju duga, koja ne smije biti starija od 30 dana računajući od dana slanja/objave poziva na dostavu ponude, ili važeći jednakovrijedni dokument nadležnog tijela države sjedišta gospodarskog subjekta, ako se ne izdaje opisana potvrda.

***OBLIK DOSTAVE DOKUMENATA***

***Članak 18.***

Svi dokumenti se dostavljaju na hrvatskom jeziku i latiničnom pismu, a ukoliko ponuditelj dokumente dostavlja na stranom jeziku, isti moraju biti prevedeni i na hrvatski jezik i latinično pismo po ovlaštenom sudskom tumaču.

***PONIŠTENJE POSTUPKA JEDNOSTAVNE NABAVE***

***Članak 19.***

(1) U roku od 10 dana od dana isteka roka za dostavu ponuda, Školski odbor može poništiti postupak jednostavne nabave iz razloga propisanim odredbama Zakona o javnoj nabavi odnosno ne postupanja po odredbama ovog Pravilnika, o čemu donosi odluku odnosno obavijest o poništenju.

(2) Akt iz stavka 1. ovog članka obvezno mora sadržavati podatke o naručitelju, predmet nabave i razloge poništenja te se bez odgode istovremeno dostavlja svim ponuditeljima na dokaziv način (dostavnica, povratnica, izvješće o uspješnom slanju telefaksom, potvrda o primitku elektronske pošte, objavom na internetskim stranicama naručitelja).

***PRIJELAZNE I ZAVRŠNE ODREDBE***

***Članak 20.***

(1) Stupanjem na snagu ovog Pravilnika prestaje važiti Odluka o provedbi postupka nabave roba, radova i usluga bagatelne vrijednosti Osnovne škole Eugena Kvaternika Rakovica (KLASA:003-06/16-01/17, URBROJ:2133-38-17/4 od 14.11.2016. godine).

(2) Ovaj Pravilnik stupa na snagu danom donošenja te će se objavit na internetskim stranicama i oglasnoj ploči Škole.

KLASA: 003-05/17-01/01

UR.BROJ:2133-38—17/01

U Rakovici, 20. srpnja 2017.

Predsjednica Školskog odbora

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 (Marija Hazler, dipl. učit.)